Blå Kors og Dansk Folkehjælp melder om rekordmange ansøgere til julehjælp i år.

Ansøgningsfristen for at søge julehjælp i år er udløbet, og kedelige tal fra Dansk Folkehjælp viser, at 14.987 har søgt julehjælp på landsplan, hvoraf 1751 familier er fra Nordjylland. Sidste år var der 14.600 ansøgninger heraf 1699 fra Nordjylland. - Coronakrisen har været hård for udsatte familier, siger Klaus Nørlem, generalsekretær hos Dansk Folkehjælp. - Vi kan se, at knap fem procent er førstegangsansøgere, og de angiver i ansøgningen, at de har mistet deres job på grund af corona og nu er på overførselsindkomst, siger han. Blå Kors melder også om rekordmange ansøgere. Her har 7402 børnefamilier søgt om julehjælp, heraf er der ansøgninger om hjælp til julen fra 957 nordjyske børnefamilier. Generalsekretær Christian Bjerre havde godt på fornemmelsen, at mange i år ville være nødt til at søge om hjælpen. - Nogle har stor gæld eller er ramt af en sygdom, misbrug eller andre problemer, som påvirker hele familien. Og coronatiden har bestemt ikke gjort det nemmere, siger han. Julehjælp gør en forskel Hjemme i Løgstør håber Pia Møller Kristensen, at hendes familie bliver blandt de familier, som kan se frem til en økonomisk håndsrækning i julen. - Jeg har jo mine to drenge, som gerne vil have hygge i julen. Det kan julehjælpen være med til at give, siger hun. Pia Møller Kristensen er alene med sine to sønner og på førtidspension. - Jeg har fået gældssanering, som tager rigtig mange penge om måneden og kæmper med min PTSD. Så julehjælp vil virkelig hjælpe os meget, siger hun. Men nogle af de ansøgende familier vil sandsynligvis ikke få hjælpen. - Vores mål er altid at hjælpe så mange som muligt. Vi ville ønske, vi kunne hjælpe alle familier, men det kommer vi sandsynligvis ikke til, siger Klaus Nørlem.